২৮ জুলাই, আনাদলু : আগামী রোববারের প্রেসিডেন্ট নির্বাচনকে সামনে রেখে পশ্চিম আফ্রিকার দেশ মালিতে এক সহিংসতায় অন্তত ১৭ জন নিহত হয়েছে। স্থানীয় সংবাদমাধ্যমের বরাত দিয়ে তুরস্কের বার্তা সংস্থা জানিয়েছে, শুক্রবার দেশটির ঐতিহ্যবাহী শিকারি জনগোষ্ঠী ডোজোস ও আদিবাসী ফুলানি সম্প্রদায়ের মধ্যে এই সহিংসতার ঘটনা ঘটে। মালির কেন্দ্রীয় মোপ্টি এলাকার সোমেনা গ্রামে এই সহিংসতায় নিহতদের সবাই ফুলানি সম্প্রদায়ের। আজ রোববার মালিতে অনুষ্ঠিত হবে অষ্টম প্রেসিডেন্ট নির্বাচন। নির্বাচনে মোট ২৪ জন প্রার্থী প্রতিদ্বন্দ্বিতা করলেও মূল প্রতিদ্বন্দ্বিতা হবে ২০১৩ সালের নির্বাচনের পর থেকে ক্ষমতাসীন প্রেসিডেন্ট ইবরাহিম বাউবাচার কেইটা ও বিরোধীদলীয় নেতা সৌমালিয়া সিসের মধ্যে। চলতি সপ্তাহের প্রথম দিকে নির্বাচনি প্রচারণার সময়ে দেশটির উত্তরাঞ্চলীয় শহর টিমবুক্তোতে হামলার শিকার হয় সিসের প্রচারণা দল। স্থানীয় সংবাদমাধ্যমের খবর অনুযায়ী, হামলায় তাদের গাড়ি, ফোন ও ব্যক্তিগত সামগ্রীর ক্ষয়ক্ষতি ও চুরি করা হয়। গত ১৭ জুলাই জাতিসংঘের মানবাধিকার বিষয়ক হাই কমিশনার এক বিবৃতিতে জানান, চলতি বছর মালিতে ৯৯টি সহিংসতার ঘটনায় মোট ২৮৯ জন নিহত হয়েছে।